**ตัวอย่าง**

**แผนฟื้นฟูกิจการของลูกหนี้**

**ที่เป็นวิสาหกิจขนาดกลางและขนาดย่อม**

**ลีลาวดีสปา**

**ส่วนที่ 1 นิยามศัพท์**

ความหมายของคำนิยามศัพท์ **เป็นการให้ความหมายของคำศัพท์ที่ใช้ในแผนนี้เท่านั้น**

**เจ้าหนี้มีประกัน** : เจ้าหนี้กลุ่มที่ 1 ที่มีทรัพย์สินของร้านเป็นประกันการชำระหนี้

**เจ้าหนี้ไม่มีประกัน** : เจ้าหนี้กลุ่มที่ 2 ถึง เจ้าหนี้กลุ่มที่ 4

**เจ้าหนี้สถาบันการเงิน** : สถาบันการเงินที่มีฐานะเป็นเจ้าหนี้ของร้าน ภายใต้แผนฉบับนี้

**เจ้าหนี้การค้า** : เจ้าหนี้ในมูลหนี้ที่เกิดจากการดำเนินธุรกิจการค้าปกติของร้าน รวมถึงเจ้าหนี้ที่มีข้อตกลงและหรือ

สัญญาที่มีลักษณะการนำสินค้ามาฝากขายในร้านค้าของลูกหนี้ฯ

**เจ้าหนี้กลุ่มที่ 1** : ประกอบด้วย เจ้าหนี้มีประกันซึ่งมีทรัพย์สินที่จำนองเป็นประกันต่อเจ้าหนี้กลุ่มนี้ได้แก่ที่ดินและสิ่งปลูกสร้าง

**เจ้าหนี้กลุ่มที่ 2** : ประกอบด้วย เจ้าหนี้การค้า

**เจ้าหนี้กลุ่มที่ 3** : ประกอบด้วย เจ้าหนี้เงินกู้

**เจ้าหนี้กลุ่มที่ 4** : ประกอบด้วย เจ้าหนี้สมาชิก

**เงินต้นคงค้าง** : หนี้ของร้าน ที่มีอยู่ต่อเจ้าหนี้แต่ละราย ณ วันที่ยื่นคำร้องขอให้ศาลมีคำสั่งให้ฟื้นฟูกิจการ

**ดอกเบี้ยคงค้าง** : หนี้ของร้าน ในส่วนของดอกเบี้ยบนเงินต้นคงค้าง ซึ่งมีอยู่ต่อเจ้าหนี้แต่ละรายโดยคำนวณจนถึง ณ วันที่ยื่นคำร้องขอให้ศาลมีคำสั่งให้ฟื้นฟูกิจการ

**รายได้จากการดำเนินการ** : ร้าน ประมาณการกระแสเงินสดรับ และจ่ายที่ร้าน ประมาณการว่าจะเกิดขึ้นจาก

การประกอบกิจการใน แต่ละปีปรากฏตามเอกสารแนบท้ายหมายเลข 3 ของแผนนี้

**ร้าน** : ลีลาวดีสปา ลูกหนี้ ในแผนฉบับนี้จะใช้เรียกว่า ร้าน

**วันที่มีผลใช้บังคับ :** วันที่ศาลมีคำสั่งฟื้นฟูกิจการและเห็นชอบด้วยแผน

**ส่วนที่ 2 ประวัติความเป็นมา และเหตุผลที่ทำให้มีการฟื้นฟูกิจการ**

**2.1 ประวัติความเป็นมาของลูกหนี้ฯ**

ลีลาวดีสปา ประกอบธุรกิจนวดแผนไทยและสปา ก่อตั้งขึ้นตั้งแต่ปี 2554 ภายใต้ชื่อร้านค้าว่า ลีลาวดีสปา โดยมี นางลีลาวดี เชี่ยวชาญผลดีเจริญยิ่ง เป็นเจ้าของ และได้ตกแต่งอาคารพาณิชหนึ่งคูหา ใช้พื้นที่ชั้นหนึ่งสำหรับบริการนวดแผนไทยและชั้นสองเป็นพื้นที่สำหรับทำสปาและทรีตเม้นต์ ต่อมาปี 2557 ได้ขยายกิจการตั้งสาขาที่สอง ที่ศูนย์การค้าเซ็นทรัลบางนา

เมื่อวันที่ **25 สิงหาคม** 2559 ลูกหนี้ฯ มีพนักงานทั้งหมด 30 คน มีที่ตั้งสาขาแรก อยู่เลขที่ 383 ซอยบางนา-ตราด 20 แขวงบางนา เขตบางนา กรุงเทพมหานคร สาขาที่สอง อยู่เลขที่ 498 ศูนย์การค้าเซ็นทรัลบางนา ชั้นสี่ แขวงบางนา เขตบางนา กรุงเทพมหานคร

**2.2 สาเหตุความจำเป็น**

ลูกหนี้ฯ เข้าสู่กระบวนการฟื้นฟูกิจการด้วยสาเหตุหลักดังนี้

1. ร้านประสบปัญหาทางด้านการเงิน เนื่องจากการลงทุนร้านสาขาที่สอง มีภาระค่าใช้จ่าย ค่าเช่าสถานที่สูงขึ้น ประกอบกับร้านได้ลงทุนในการตบแต่งร้านสาขาที่สองเป็นจำนวนมาก
2. ภาวการณ์แข่งขันของธุรกิจสปาสูง ทำให้รายได้ของร้าน ลดลงอย่างมาก และไม่เป็นไปตามเป้าหมาย
3. เจ้าหนี้การค้าของร้าน ปรับลดวงเงินสินเชื่อในการซื้อสินค้า ทำให้บริษัทฯ ขาดสภาพคล่องในการซื้อสินค้าเพื่อใช้หมุนเวียนในกิจการ
4. หากกิจการของบริษัทฯ ไม่ได้เข้าสู่กระบวนการฟื้นฟูกิจการ บริษัทอาจเข้าสู่ภาวะล้มละลาย และจะก่อให้เกิดความเสียหายแก่เจ้าหนี้ในการได้รับชำระหนี้ไม่ครบถ้วน และน้อยกว่ากรณีฟื้นฟูกิจการ ปรากฏตาม

ตารางเปรียบเทียบการที่เจ้าหนี้ได้รับการชำระหนี้ตามแผนกับกรณีลูกหนี้ล้มละลาย

**( ปรากฏตามเอกสารแนบ 1 )**

**2.3 เหตุผลที่ทำให้มีการฟื้นฟูกิจการ**

1. ร้านประกอบธุรกิจสปา เป็นที่ยอมรับของลูกค้า และมีบริการนวดแผนไทย นวดน้ำมัน ทรีตเม้นต์ นวดฝ่าเท้า โดยใช้ผลิตภัณฑ์สมุนไพร น้ำมันหอมระเหย หลากหลายชนิด และร้านยังรับฝากขายสินค้าผลิตภัณฑ์สมุนไพรต่างๆด้วย ซึ่งจะช่วยลดเงินทุนหมุนเวียนให้แก่ร้าน ดังนั้นหากร้าน ได้เข้าสู่กระบวนการฟื้นฟูกิจการ ผู้ค้ารายใหญ่ดังกล่าวก็จะมีความเชื่อมั่นให้การสนับสนุนแก่บริษัทฯ ต่อไป

(2) ร้าน ได้เตรียมแผนธุรกิจเพื่อการแก้ไขปัญหา และพัฒนาการให้บริการ และพัฒนาแผนทางการตลาดให้มีศักยภาพในการแข่งขัน กับคู่แข่งอื่นๆ โดยการให้ส่วนลดต่อลูกค้าที่มาใช้บริการต่อเนื่อง เพิ่มบริการในทางการนวด ทรีตเมนต์วิธีอื่นๆ และขยายกลุ่มเป้าหมาย และตัดค่าใช้จ่ายที่ไม่จำเป็น และในกรณีที่ร้าน ดำเนินการตามแผนเป็นผลสำเร็จ เจ้าหนี้จะได้รับชำระหนี้มากกว่ากรณีที่ศาลมีคำพิพากษาให้บริษัทฯ ล้มละลาย

(3) เจ้าหนี้จะได้รับชำระหนี้อย่างเหมาะสม และเป็นธรรมโดยเจ้าหนี้ในกลุ่มเดียวกันจะได้รับการปฏิบัติอย่างเท่าเทียมกัน และนอกจากนี้การชำระหนี้จะเป็นไปตามลำดับของสิทธิตามพระราชบัญญัติล้มละลาย

**2.4 รายละเอียดแห่งสินทรัพย์ หนี้สิน ภาระผูกพันต่าง ๆ**

ณ วันที่ยื่นคำร้อง วันที่ **25 สิงหาคม 2**559 ร้านมีรายการทรัพย์สินรวม 3,090,000 บาท หนี้สินรวมจำนวน 5,670,000 บาท

**งบแสดงฐานะการเงิน ของ ร้าน ลีลาวดีสปา**

**ณ วันที่ยื่นคำร้อง วันที่ 25 สิงหาคม 2559**

**สินทรัพย์ หน่วย : บาท**

สินทรัพย์หมุนเวียน

เงินสดและเงินฝากธนาคาร 300,000

สินค้าคงเหลือ – สุทธิ 250,000

วัสดุ/อุปกรณ์สิ้นเปลือง 100,000

สินทรัพย์หมุนเวียนอื่น 100,000

**รวมสินทรัพย์หมุนเวียน 750,000**

สินทรัพย์ไม่หมุนเวียน

ที่ดิน อาคารและอุปกรณ์ – สุทธิ 2,000,000

ค่าเช่าจ่ายล่วงหน้า 240,000

เงินประกันการเช่าและบริการ 100,000

**รวมสินทรัพย์ไม่หมุนเวียน 2,340,000**

**รวมสินทรัพย์ 3,090,000**

**หนี้สินและส่วนของผู้ถือหุ้น**

**หนี้สิน**

หนี้สินหมุนเวียน

เงินเบิกเกินบัญชีและเงินกู้ยืมระยะสั้นจากสถาบันการเงิน 4,000,000

เจ้าหนี้การค้า 900,000

รายได้รับล่วงหน้า 300,000

ดอกเบี้ยค้างจ่าย 70,000

หนี้สินหมุนเวียนอื่น 200,000

**รวมหนี้สินหมุนเวียน 5,470,000**

หนี้สินไม่หมุนเวียน

หนี้สินไม่หมุนเวียนอื่น 200,000

**รวมหนี้สินไม่หมุนเวียน 200,000**

**รวมหนี้สิน 5,670,000**

**ส่วนของทุน**

ทุน-นางลีลาวดี 3,000,000

กำไร (ขาดทุน) สะสม (5,580,000)

**รวมส่วนของทุน (2,580,000)**

**รวมหนี้สินและส่วนของทุน 3,090,000**

**ลูกหนี้ฯ มีทรัพย์สินที่เป็นหลักประกันปรากฏรายละเอียดตามเอกสารแนบหมายเลข 2**

**ภาระผูกพัน** ลูกหนี้ฯ มีภาระผูกพันในทรัพย์สินของลูกหนี้ฯ ดังนี้

1. สินทรัพย์ที่มีภาระผูกพัน ร้าน ได้นำทรัพย์สิน ไปเป็นประกันการชำระหนี้ภายใต้สัญญาหลักประกันที่เกี่ยวข้อง

**ส่วนที่ 3 หลักการและวิธีการฟื้นฟูตามแผน**

**ขั้นตอนในการฟื้นฟูกิจการ**

**3.1 การปรับโครงสร้างกิจการ และองค์กร**

ร้านมีแผนงานในการปรับปรุงประสิทธิภาพในการให้บริการ ทั้งด้านการตลาด การบริหารจัดการเพื่อให้มีศักยภาพในการแข่งขัน โดยมีแผนการดำเนินงานด้านต่างๆ ดังนี้

**3.1.1 แผนการตลาดและแผนการขาย** โดยจะพัฒนาการ และรักษามาตรฐานการให้บริการ ให้ลูกค้ามีความเชื่อมั่น การขายฐานลูกค้า การให้ส่วนลด รับสมัครสมาชิกร้านเพื่อรับบริการเสริม

**3.1.2 แผนการบริหาร** พัฒนาบุคลากรให้มีความรู้ความสามารถในบริการรูปแบบอื่นๆให้ทันสมัย พัฒนาระบบข้อมูลภายใน ทั้งข้อมูลทางการเงิน การบัญชี เพื่อให้สามารถนำข้อมูลไปใช้ในการตัดสินใจ กำหนดแนวทางการปฏิบัติงานในการควบคุม ลดค่าใช้จ่าย

**3.2 การชำระหนี้**

คดีนี้มีเจ้าหนี้ทั้งหมด 11 ราย มีภาระหนี้รวมทั้งสิ้น 6,350,000 บาท ตามแผนมีการแบ่งกลุ่มเจ้าหนี้ และมีวิธีการชำระหนี้ ดังนี้

**3.2.1 การจัดกลุ่มเจ้าหนี้** แผนฟื้นฟูกิจการจัดกลุ่มเจ้าหนี้แบ่งเป็น 4 กลุ่ม ดังนี้

1. **เจ้าหนี้กลุ่มที่ 1** เจ้าหนี้มีประกันสถาบันการเงิน
2. **เจ้าหนี้กลุ่มที่ 2** เจ้าหนี้การค้า
3. **เจ้าหนี้กลุ่มที่ 3** เจ้าหนี้เงินกู้
4. **เจ้าหนี้กลุ่มที่ 4** เจ้าหนี้สมาชิก

**3.2.2 การชำระหนี้ตามกลุ่มเจ้าหนี้**

**3.2.2.1 เจ้าหนี้กลุ่มที่ 1 เจ้าหนี้มีประกันสถาบันการเงิน**  มีเจ้าหนี้ 1 ราย มีภาระหนี้เงินต้นจำนวน 1,000,000 บาท จะได้รับชำระหนี้ ดังนี้

* เงินต้นคงค้างร้อยละ 100 เป็นเงิน 1,000,000 บาท จะได้รับชำระด้วยการโอนทรัพย์หลักประกันในราคาประเมิน ภายใน 90 วันนับจากวันที่ศาลมีคำสั่งเห็นชอบด้วยแผน
* ปลดหนี้ส่วนที่เหลือ ดอกเบี้ยอื่น ๆ รวมทั้งค่าฤชาธรรมเนียม ค่าปรับ และค่าใช้จ่ายใด ๆ ที่เกิดขึ้น เมื่อเจ้าหนี้ได้รับชำระหนี้ตามที่กำหนดไว้ในแผนครบถ้วนแล้ว

**3.2.2.2 เจ้าหนี้กลุ่มที่ 2 เจ้าหนี้การค้า** มีเจ้าหนี้ 3 ราย มีภาระหนี้เงินต้น

**800,000**บาท และดอกเบี้ย 100,000 บาท รวมเป็นภาระหนี้ 900,000 บาท จะได้รับชำระหนี้ ดังนี้

* เงินต้นคงค้างร้อยละ 100 เป็นเงิน 800,000 บาท จะได้รับชำระภายในระยะเวลา 3 ปี นับจากวันที่ศาลมีคำสั่งเห็นชอบด้วยแผน ชำระปีละ 2 ครั้ง โดยจะชำระทุกสิ้นเดือน มิถุนายน และ ธันวาคม ของแต่ละปี
* ปลดหนี้ส่วนที่เหลือจำนวน 100,000 ทั้งในส่วนของดอกเบี้ยคงค้าง ดอกเบี้ยอื่น ๆ รวมทั้งค่าฤชาธรรมเนียม ค่าปรับ และค่าใช้จ่ายใด ๆ ที่เกิดขึ้น เมื่อเจ้าหนี้ได้รับชำระหนี้ตามที่กำหนดไว้ในแผนครบถ้วนแล้ว

**3.2.2.3 เจ้าหนี้กลุ่มที่ 3 เจ้าหนี้เงินกู้** มีเจ้าหนี้ 2 ราย มีภาระหนี้เงินต้น 3,500,000 บาท และดอกเบี้ย 600,000 บาท รวมภาระหนี้ 4,100,000 บาท จะได้รับชำระหนี้ ดังนี้

* เงินต้นคงค้างร้อยละ 100 เป็นเงิน 3,500,000 บาท จะได้รับชำระภายในระยะเวลา 3 ปี นับจากวันที่ศาลมีคำสั่งเห็นชอบด้วยแผน ชำระปีละ 2 ครั้ง โดยจะชำระทุกสิ้นเดือน มิถุนายน และ ธันวาคม ของแต่ละปี
* ปลดหนี้ส่วนที่เหลือจำนวน 600,000 บาท ทั้งในส่วนของดอกเบี้ยคงค้าง ดอกเบี้ยอื่น ๆ รวมทั้งค่าฤชาธรรมเนียม ค่าปรับ และค่าใช้จ่ายใด ๆ ที่เกิดขึ้น เมื่อเจ้าหนี้ได้รับชำระหนี้ตามที่กำหนดไว้ในแผนครบถ้วนแล้ว

**3.2.2.4** **เจ้าหนี้กลุ่มที่ 4 เจ้าหนี้สมาชิก** มีเจ้าหนี้ 5 ราย มีภาระหนี้เงินต้น 350,000 บาท จะได้รับชำระหนี้ดังนี้

* เงินต้นคงค้างร้อยละ 100 เป็นเงิน 350,000 บาท จะได้รับชำระภายในระยะเวลา 3 ปี นับจากวันที่ศาลมีคำสั่งเห็นชอบด้วยแผน ชำระปีละ 2 ครั้ง โดยจะชำระทุกสิ้นเดือน มิถุนายน และ ธันวาคม ของแต่ละปี
* ปลดหนี้ส่วนที่เหลือ ทั้งในส่วนของ ดอกเบี้ยอื่น ๆ รวมทั้งค่าฤชาธรรมเนียม ค่าปรับ และค่าใช้จ่ายใด ๆ ที่เกิดขึ้น เมื่อเจ้าหนี้ได้รับชำระหนี้ตามที่กำหนดไว้ในแผนครบถ้วนแล้ว

**ตารางแสดงรายละเอียดของหนี้ เจ้าหนี้ทั้งหมด การชำระหนี้ให้แก่เจ้าหนี้แต่ละราย รวมถึงประมาณการกระแสเงินสดปรากฏตามเอกสารแนบหมายเลข 3 และ ๔**

**3.3 การลดทุนและการเพิ่มทุน**

**ไม่มี**

**3.4 การก่อหนี้และการระดมทุน**

1. เพื่อวัตถุประสงค์ในการชำระหนี้ตามแผน ร้าน อาจดำเนินการขอรับการสนับสนุนสินเชื่อจาก สถาบันการเงิน หรือบุคคลอื่นใด
2. ร้าน สามารถก่อหนี้ทางการค้าหรือชำระหนี้ทางการค้าดังกล่าวเพื่อให้ร้าน สามารถประกอบกิจการค้าต่อไปได้โดยปกติ

**3.5 การจัดการและการหาผลประโยชน์จากทรัพย์สินของลูกหนี้**

1. เว้นแต่จะระบุไว้เป็นประการอื่นในแผนนี้ ทรัพย์สินของร้าน จะถูกนำไปใช้ประโยชน์ตามปกติตามลักษณะ และสภาพของทรัพย์สินแต่ละประเภทนั้นๆ เพื่อก่อให้เกิดประโยชน์ต่อการดำเนินธุรกิจของบริษัทฯ
2. ห้ามร้าน นำทรัพย์สินของบริษัทฯ ไปก่อภาระที่นอกเหนือจากการดำเนินงานปกติ ในระหว่างที่เจ้าหนี้ยังไม่ได้รับชำระหนี้ตามเงื่อนไข

**3.6 เงื่อนไขการจ่ายเงินปันผลและผลประโยชน์อื่นใด**

ในระหว่างระยะเวลาที่ศาลยังไม่มีคำสั่งให้ยกเลิกการฟื้นฟูกิจการ ร้าน จะไม่จ่ายเงินปันผลหรือประโยชน์อื่นใดทำนองเดียวกับเงินปันผล

**ส่วนที่ 4 การไถ่ถอนหลักประกัน ในกรณีที่มีเจ้าหนี้มีประกัน และความรับผิดของผู้ค้ำประกัน**

4.1 เว้นแต่จะได้กำหนดไว้เป็นอย่างอื่นในแผนฟื้นฟูกิจการ หลักประกันของเจ้าหนี้ที่ได้รับจากบริษัทฯ หรือบุคคลอื่นใดตามสัญญาเดิม ไม่ว่าจำนอง จำนำ สิทธิยึดหน่วง หรือสิทธิอื่นใดที่มีบุริมสิทธิในการบังคับได้ทำนองเดียวกับการจำนำ รวมถึงบุคคลค้ำประกัน ให้คงมีผลใช้บังคับอยู่และให้ถือหลักประกันการชำระหนี้ตามแผนจนกว่าจะได้รับชำระหนี้ครบถ้วนตามแผน

4.2 เมื่อเจ้าหนี้ได้รับชำระหนี้ครบถ้วนตามแผนแล้ว เจ้าหนี้จะต้องดำเนินการปลดหลักประกันโดยไม่ชักช้า

**ส่วนที่ 5 วิธีการแก้ปัญหาในกรณีขาดสภาพคล่องชั่วคราวระหว่างการปฏิบัติตามแผน**

ร้าน สามารถแก้ไขการขาดสภาพคล่องชั่วคราวได้โดยวิธีการหนึ่งหรือหลายวิธีดังต่อไปนี้

1. จะใช้ความพยายาม และระมัดระวังในการเจรจาขอสินเชื่อหมุนเวียนเพิ่มเติมให้เพียงพอ เพื่อชดเชยการขาดสภาพคล่อง หรือขาดกระแสเงินสดชั่วคราว รวมถึงการเจรจาขอขยายระยะเวลาการชำระหนี้จากเจ้าหนี้การค้า
2. ปรับลดค่าใช้จ่าย เพื่อนำเงินไปชดเชยการขาดสภาพคล่อง
3. หาวิธีการที่ผู้บริหารแผนเห็นว่าเหมาะสม ในการหาแหล่งเงินกู้ เพื่อเป็นทุนหมุนเวียนจากสถาบันการเงิน หรือบุคคลภายนอก ซึ่งในการหาแหล่งเงินกู้ใหม่ จะต้องไม่มีผลกระทบต่อการชำระหนี้ให้แก่เจ้าหนี้ตามแผนนี้
4. มีอำนาจดำเนินการทั้งหลายที่เกี่ยวข้อง รวมทั้งการลงนามในข้อตกลงหรือเอกสารสัญญาอื่น ๆ เพื่อให้การแก้ไขปัญหาการขาดสภาพคล่องชั่วคราว ด้วยวิธีการดังกล่าวข้างต้นนี้เป็นไปได้โดยสมบูรณ์ และครบถ้วนตามกฎหมาย

**ส่วนที่ 6 วิธีปฏิบัติในกรณีที่มีการโอนสิทธิเรียกร้องหรือโอนหนี้**

เว้นแต่ได้มีการระบุไว้อย่างชัดเจนเรื่องการห้ามโอนสิทธิ เจ้าหนี้แต่ละรายมีสิทธิโอนสิทธิเรียกร้อง หรือหนี้ตามแผนของตนให้แก่บุคคลภายนอกได้ โดยเจ้าหนี้ผู้โอน และบุคคลภายนอกผู้รับโอนดังกล่าวจะต้องร่วมกันส่งคำบอกกล่าวเพื่อแจ้งให้ร้าน ผู้บริหารแผน ทราบถึงการโอนสิทธิเรียกร้องดังกล่าวตามกฎหมาย โดยในคำบอกกล่าวนั้น จะต้องแจ้งด้วยว่า ผู้รับโอนจะต้องแจ้งด้วยว่าผู้รับโอนตกลงยินยอมที่จะเข้าผูกพันตามข้อกำหนดและเงื่อนไขใด ๆ ซึ่งรวมถึงข้อกำหนดและเงื่อนไขเกี่ยวกับการได้รับชำระหนี้ตามที่กำหนดไว้ในแผนนี้ทุกประการ

**ส่วนที่ 7 ชื่อ คุณสมบัติ หนังสือยินยอมของผู้บริหารแผน และค่าตอบแทน**

**ผู้บริหารแผน คือ** นางลีลาวดี เชี่ยวชาญผลดีเจริญยิ่ง

ภายหลังศาลมีคำสั่งให้ฟื้นฟูกิจการและเห็นชอบด้วยแผนแล้ว ผู้บริหารแผนคือนางลีลาวดี เชี่ยวชาญผลดีเจริญยิ่ง ให้บรรดาสิทธิ อำนาจหน้าที่ในการดำเนินกิจการจัดกิจการและทรัพย์สินของร้านตกแก่ผู้บริหารแผน รายละเอียดปรากฏตามหนังสือให้ความยินยอมเป็นผู้บริหารแผน **(ปรากฏตามเอกสารแนบ ๕)**

**ค่าตอบแทนผู้บริหารแผน**

1. ผู้บริหารแผนได้รับขอรับค่าตอบแทนจากการดำรงตำแหน่งผู้บริหารแผนภายใต้แผนนี้เดือนละ 30,000 บาท
2. ผู้บริหารแผนจะได้รับการชำระ หรือชดใช้คืนสำหรับค่าใช้จ่ายของผู้บริหารแผนที่เกิดขึ้นจริง และเป็นค่าใช้จ่ายเพื่อการบริหารกิจการของร้าน ในฐานะผู้บริหารแผน

**ส่วนที่ 8 การแต่งตั้ง และการพ้นตำแหน่งของผู้บริหารแผน**

8**.1 การแต่งตั้งผู้บริหารแผน** ผู้บริหารแผนจะได้รับการแต่งตั้งตามมติที่ประชุมเจ้าหนี้

**8.2 การพ้นจากตำแหน่งของผู้บริหารแผน** ผู้บริหารแผนจะพ้นจากตำแหน่งผู้บริหารแผนในกรณีเกิดเหตุการณ์ ดังต่อไปนี้

8.2.1 มีการดำเนินการเป็นผลสำเร็จตามแผน หรือครบกำหนดระยะเวลาดำเนินการตามแผน

8.2.2 ผู้บริหารแผนจะพ้นตำแหน่งตามเงื่อนไขอื่นๆ ที่กำหนดไว้ในมาตรา 90/111 แห่งพระราชบัญญัติล้มละลาย

**ส่วนที่ 9 ระยะเวลาตามแผน**

9.1 แผนฟื้นฟูกิจการมีระยะเวลาในการดำเนินการ 3 ปี นับตั้งแต่วันที่ศาลมีคำสั่งเห็นชอบด้วยแผน ผลสำเร็จ9.2 ผลสำเร็จของแผน

เมื่อเจ้าหนี้ทั้งหมดได้รับชำระหนี้ตามแผนฟื้นฟูกิจการครบถ้วนแล้ว ให้ถือว่าการฟื้นฟูกิจการได้ดำเนินการเป็นผลสำเร็จตามแผนแล้ว

**ส่วนที่ 10 การไม่ยอมรับทรัพย์สินของลูกหนี้หรือสิทธิตามสัญญาในกรณีที่ทรัพย์สิน**

**ของลูกหนี้หรือสิทธิตามสัญญามีภาระเกินควรกว่าประโยชน์ที่จะพึงได้**

10.1 ผู้บริหารแผนจะดำเนินการต่างๆที่จำเป็นเพื่อรักษาผลประโยชน์ของร้าน และเจ้าหนี้ทั้งหลาย และในกรณีที่ร้านจะต้องรับเอาทรัพย์สินใด หรือสิทธิหรือหน้าที่อื่นใดตามสัญญา และผู้บริหารแผนเห็นว่าจะทำให้บริษัทต้องรับภาระเกินควรกว่าประโยชน์ที่จะพึงได้ ให้ผู้บริหารแผนมีอำนาจที่จะปฏิเสธไม่ยอมรับทรัพย์สิน หรือสิทธิตามสัญญานั้นๆได้

10.2 ผู้บริหารแผนมีอำนาจที่จะเข้าทำสัญญา หรือข้อตกลงทางธุรกิจที่เกี่ยวข้องตามความจำเป็น เพื่อรักษาสิทธิหรือผลประโยชน์ของร้าน